ઉનાળાના તડકાથી બચવા માટે સ્કાર્ફ અને સનગ્લાસિસ તો મોટા ભાગે હવે લોકો વાપરતા થયા છે. જોકે ડૉ. કેતન શાહ છત્રીના ઉપયોગ પર ખાસ ભાર મૂકતાં કહે છે, ‘હું મારી પાસે આવતા લોકોને કહેતો હોઉં છું કે તમે ચોમાસામાં છત્રી નહીં વાપરો તો ચાલશે, પણ ઉનાળામાં ખાસ-ખાસ વાપરો. કાળા રંગની છત્રી સાથે રાખો. તડકામાં એનો ઉપયોગ પણ કરો. લોકો શું કહેશે એવી પરવા કરવાની જરૂર નથી. બીજું, કૉટન અથવા લિનનનાં જ કપડાં પહેરો અને પૂરાં કપડાં પહેરો. મારી પાસે એવી લેડીઝ આવે છે જેઓ સ્લીવલેસ પહેરીને બહાર નીકળે અને પછી કહે કે મારા હાથની સ્કિન કાળી પડી ગઈ. એટલે ફુલ સ્લીવ્ઝનાં પૂરાં કપડાં પહેરો અથવા તો એક કૉટનનું પાતળું જૅકેટ જેવું સાથે રાખો જે તમે બહાર તડકામાં હો એટલો ટાઇમ પહેરી શકો અને પછી કાઢી પણ શકો. સ્કાર્ફથી માથું અને હાથ ઢાંકેલા રાખો. પુરુષો સ્કાર્ફની જગ્યાએ કૅપ કે હૅટનો ઉપયોગ કરે. ટૂ-વ્હીલર ચલાવતા હો ત્યારે પણ આખા હાથ કવર થાય એવાં ગ્લવ્ઝ પહેરો. લાઇટ રંગનાં કપડાં પહેરવાથી ગરમી ઓછી લાગે છે.’